b"\n_START_ARTICLE_\nRorqual blau\n_START_SECTION_\nTaxonomia\n_START_PARAGRAPH_\nEls rorquals blaus pertanyen als balenopt\xc3\xa8rids, una fam\xc3\xadlia que inclou la iubarta, el rorqual com\xc3\xba, Balaenoptera brydei, el rorqual boreal i el rorqual d'aleta blanca. Es creu que la fam\xc3\xadlia dels balenopt\xc3\xa8rids diverg\xc3\xad de les altres fam\xc3\xadlies del subordre dels misticets ja a l'Oligoc\xc3\xa8 mitj\xc3\xa0. Tanmateix, no se sap quan divergiren els membres d'aquestes fam\xc3\xadlies els uns dels altres._NEWLINE_El rorqual blau sol ser classificat com una de les vuit esp\xc3\xa8cies del g\xc3\xa8nere Balaenoptera; una autoritat la situa en un g\xc3\xa8nere monot\xc3\xadpic diferent, Sibbaldus, per\xc3\xb2 aquesta teoria no ha estat acceptada. L'an\xc3\xa0lisi de seq\xc3\xbc\xc3\xa8ncies d'ADN indica que el rorqual blau \xc3\xa9s m\xc3\xa9s proper filogen\xc3\xa8ticament al rorqual boreal (Balaenoptera borealis) i Balaenoptera brydei que a les altres esp\xc3\xa8cies de Balaenoptera i m\xc3\xa9s propera a la iubarta (Megaptera) i la balena grisa (Eschrichtius) que als rorquals d'aleta blanca (Balaenoptera acutorostrata i Balaenoptera bonaerensis). Si aquestes relacions s\xc3\xb3n confirmades per investigacions posteriors, caldr\xc3\xa0 reclassificar els rorquals._NEWLINE_Hi ha hagut com a m\xc3\xadnim 11 casos documentats d'adults h\xc3\xadbrids de rorqual blau i rorqual com\xc3\xba en llibertat. Arnason i Gullberg consideren la dist\xc3\xa0ncia gen\xc3\xa8tica entre les dues esp\xc3\xa8cies similar a la d'un \xc3\xa9sser hum\xc3\xa0 i un goril\xc2\xb7la. Investigadors que treballaven a les aig\xc3\xbces de Fiji creuen que fotografiaren un h\xc3\xadbrid de rorqual blau i iubarta._NEWLINE_El nom espec\xc3\xadfic musculus \xc3\xa9s en llat\xc3\xad i podria significar \xc2\xabmuscul\xc3\xb3s\xc2\xbb, per\xc3\xb2 tamb\xc3\xa9 es pot interpretar com \xc2\xabratol\xc3\xad petit\xc2\xbb. Carl von Linn\xc3\xa9, que don\xc3\xa0 nom a l'esp\xc3\xa8cie a la seva obra influent Systema Naturae del 1758, ho hauria sabut i podria haver triat aquest nom amb doble sentit a prop\xc3\xb2sit. Herman Melville anomen\xc3\xa0 aquesta esp\xc3\xa8cie la \xc2\xabbalena de ventre de color de sofre\xc2\xbb a la seva novel\xc2\xb7la Moby Dick, en refer\xc3\xa8ncia a la tonalitat marr\xc3\xb3-taronja o groga de la part ventral, que \xc3\xa9s deguda a pel\xc2\xb7l\xc3\xadcules de diatomees a la pell. Altres noms comuns del rorqual blau inclouen rorqual de Sibbald (en honor de Sir Robert Sibbald), gran balena blava i gran rorqual boreal. Aquests noms han caigut en des\xc3\xbas._NEWLINE_Els cient\xc3\xadfics subdivideixen l'esp\xc3\xa8cie en tres o quatre subesp\xc3\xa8cies: B. m. musculus, el rorqual blau septentrional, que inclou les poblacions del nord de l'Atl\xc3\xa0ntic i el Pac\xc3\xadfic; B. m. intermedia, el rorqual blau meridional de l'oce\xc3\xa0 Ant\xc3\xa0rtic; B. m. brevicauda, el rorqual blau pigmeu, que viu als oceans \xc3\x8dndic i Pac\xc3\xadfic del sud; i la m\xc3\xa9s problem\xc3\xa0tica \xc3\xa9s B. m. indica, el gran rorqual indi, que tamb\xc3\xa9 viu a l'oce\xc3\xa0 \xc3\x8dndic i que, tot i haver estat descrit abans, podria formar part de la mateixa subesp\xc3\xa8cie que B. m. brevicauda.\n_START_SECTION_\nDescripci\xc3\xb3 i comportament\n_START_PARAGRAPH_\nEl rorqual blau t\xc3\xa9 un llarg cos afusat que sembla allargat en comparaci\xc3\xb3 amb la constituci\xc3\xb3 m\xc3\xa9s robusta d'altres cetacis. El cap \xc3\xa9s pla i en forma de U i t\xc3\xa9 una cresta prominent que va des de l'espiracle fins a dalt del llavi superior. La part davantera de la boca est\xc3\xa0 plena de barbes; aproximadament, 300 l\xc3\xa0mines (cadascuna de les quals mesura, aproximadament, un metre de llarg) pengen del maxil\xc2\xb7lar superior, estenent-se fins a 0,5 m boca endins. Entre 60 i 90 solcs anomenats plecs ventrals recorren la gorja en paral\xc2\xb7lel a la llargada del cos. Aquests plecs contribueixen a evacuar aigua de la boca despr\xc3\xa9s de l'alimentaci\xc3\xb3 per arremesa (vegeu la secci\xc3\xb3 sobre l'alimentaci\xc3\xb3)._NEWLINE_L'aleta dorsal \xc3\xa9s petita, i nom\xc3\xa9s \xc3\xa9s breument visible quan l'animal es capbussa. Es troba vers la l\xc3\xadnia de tres quarts del cos del rorqual i varia d'un individu a un altre: alguns nom\xc3\xa9s tenen un bony pr\xc3\xa0cticament imperceptible, per\xc3\xb2 altres tenen dorsals prominents en forma de fal\xc3\xa7. Quan pugen a la superf\xc3\xadcie per respirar, els rorquals blaus treuen l'espatlla i l'espiracle per sobre l'aigua a m\xc3\xa9s dist\xc3\xa0ncia que altres misticets grossos, com ara el rorqual com\xc3\xba o el rorqual boreal. Els observadors poden utilitzar aquest tret per diferenciar les esp\xc3\xa8cies a la mar. Alguns rorquals blaus de l'Atl\xc3\xa0ntic i el Pac\xc3\xadfic septentrionals alcen l'aleta caudal quan es capbussen. En respirar, el rorqual emet un doll unicolumnar vertical espectacular que pot arribar fins a 12 m d'al\xc3\xa7ada, tot i que sol trobar-se al voltant de 9 m. T\xc3\xa9 una capacitat pulmonar de 5.000 litres. Els rorquals blaus tenen dos espiracles protegits per un gran paraesquitxos._NEWLINE_Les aletes mesuren 3-4 m de llarg. La part superior \xc3\xa9s grisa amb una vora blanca i prima. La part inferior \xc3\xa9s blanca. El cap i l'aleta caudal solen ser d'un gris uniforme. La part superior del rorqual i, de vegades, les aletes solen tenir taques. La quantitat de taques varia significativament d'un individu a un altre. Alguns tenen un color gris pissarra, per\xc3\xb2 altres presenten una notable combinaci\xc3\xb3 de blaus foscos, grisos i negres, tots plens de taques._NEWLINE_Els rorquals blaus poden assolir una velocitat de 50 km/h en dist\xc3\xa0ncies curtes, normalment quan interaccionen amb altres exemplars, per\xc3\xb2 habitualment es mouen a una velocitat d'uns 20 km/h. S'alenteixen a 5 km/h per alimentar-se._NEWLINE_Els rorquals blaus solen viure sols o amb un altre individu. No se sap durant quant de temps romanen juntes aquestes parelles. En indrets on hi ha una gran concentraci\xc3\xb3 d'aliments, s'han observat fins a 50 rorquals blaus en una \xc3\xa0rea petita. Tanmateix, no formen els grups cohesionats que formen altres esp\xc3\xa8cies de cetacis.\n_START_SECTION_\nMida\n_START_PARAGRAPH_\nA causa de la seva mida, resulta dif\xc3\xadcil pesar els rorquals blaus. La majoria de rorquals blaus morts pels baleners no eren pesats sencers, sin\xc3\xb3 despr\xc3\xa9s de ser dividits en trossos m\xc3\xa9s manejables. Aix\xc3\xb2 provocava que se subestim\xc3\xa9s el pes total del rorqual a causa de la p\xc3\xa8rdua de sang i altres fluids. Tanmateix, es registraren pesos entre 150 i 170 tones d'animals que assolien una llargada de fins a 27 m. El National Marine Mammal Laboratory (NMML) dels Estats Units estim\xc3\xa0 el pes d'un exemplar de 30 m de llarg en m\xc3\xa9s de 180 tones. El rorqual blau m\xc3\xa9s gran pesat amb precisi\xc3\xb3 pels cient\xc3\xadfics de l'NMML fins ara fou una femella que pesava 177 tones._NEWLINE_El rorqual blau \xc3\xa9s l'animal m\xc3\xa9s gros de tots els temps que s'hagi trobat. el dinosaure del Mesozoic m\xc3\xa9s gran conegut fou l'argentinosaure, amb un pes estimat de fins a 90 tones, tot i que una v\xc3\xa8rtebra controvertida d'Amphicoelias fragillimus podria indicar que l'animal pesava fins a 122 tones i mesurava fins a 40 m. Tamb\xc3\xa9 s'ha estimat el pes del poc conegut bruhathkayosaure, amb valors que varien entre 140 i 220 tones, amb estimacions de la llargada que arriben fins a 45 m. El peix extint Leedsichthys podria haver-se acostat a la seva mida. Tanmateix, costa de trobar f\xc3\xb2ssils complets, cosa que fa dif\xc3\xadcil les comparacions de mida. Tots aquests animals s\xc3\xb3n considerats m\xc3\xa9s petits que el rorqual blau._NEWLINE_Hi ha incertesa respecte al rorqual blau m\xc3\xa9s gros trobat, car la majoria de dades provenen de rorquals blaus morts en aig\xc3\xbces de l'Ant\xc3\xa0rtic durant la primera meitat del segle\xc2\xa0xx i foren recollides per baleneres que no tenien grans coneixements de t\xc3\xa8cniques de mesurament zool\xc3\xb2giques est\xc3\xa0ndard. Els rorquals m\xc3\xa9s llargs mai documentades foren dues femelles que mesuraven 33,6 i 33,3 m, respectivament. El rorqual m\xc3\xa9s llarg mai mesurat pels cient\xc3\xadfics de l'NMML feia 29,9 m._NEWLINE_La llengua d'un rorqual blau pesa unes 2,7 tones i, quan s'obre del tot, la boca \xc3\xa9s capa\xc3\xa7 d'agafar fins a 90 tones d'aliments i aigua. Tot i la mida de la boca, les dimensions de la gola s\xc3\xb3n tan redu\xc3\xafdes que un rorqual blau no es pot empassar un objecte m\xc3\xa9s gran que una pilota de platja. El cor pesa 600 kg i \xc3\xa9s el m\xc3\xa9s gran de qualsevol animal. L'aorta d'un rorqual blau t\xc3\xa9 un di\xc3\xa0metre d'uns 23 cm. Durant els primers set mesos de vida, una cria de rorqual blau beu, aproximadament, 400 litres de llet al dia. Les cries guanyen pes r\xc3\xa0pidament, fins a 90 kg al dia. En n\xc3\xa9ixer, els rorquals blaus ja pesen 2.700 kg, el mateix que un hipop\xc3\xb2tam adult.\n_START_SECTION_\nAlimentaci\xc3\xb3\n_START_PARAGRAPH_\nEls rorquals blaus s'alimenten gaireb\xc3\xa9 exclusivament de krill, tot i que tamb\xc3\xa9 agafen petites quantitats de cop\xc3\xa8podes. Les esp\xc3\xa8cies de zoopl\xc3\xa0ncton consumides pels rorquals blaus varien d'un oce\xc3\xa0 l'altra. A l'Atl\xc3\xa0ntic nord, les preses habituals s\xc3\xb3n Meganyctiphanes norvegica, Thysanoessa raschii, Thysanoessa inermis i Thysanoessa longicaudata; al Pac\xc3\xadfic nord, Euphausia pacifica, Thysanoessa inermis, Thysanoessa longipes, Thysanoessa spinifera, Nyctiphanes symplex i Nematoscelis megalops; i a l'Ant\xc3\xa0rtic, Euphausia superba, Euphausia crystallorophias i Euphausia valentin._NEWLINE_Un rorqual blau adult es pot menjar fins a 40 milions de krill en un dia. Els rorquals sempre s'alimenten a les \xc3\xa0rees amb la concentraci\xc3\xb3 m\xc3\xa9s elevada de krill i a vegades ingereixen fins a 3.600 kg de krill en un sol dia. Les necessitats cal\xc3\xb2riques di\xc3\xa0ries d'un rorqual blau adult s\xc3\xb3n d'aproximadament 1,5 milions de calories. _NEWLINE_Com que el krill es mou, els rorquals se solen alimentar a profunditats de m\xc3\xa9s de 100 m durant el dia i nom\xc3\xa9s s'alimenten a la superf\xc3\xadcie de nit. Generalment quan s'alimenten es capbussen durant 10 minuts, tot i que tamb\xc3\xa9 s\xc3\xb3n habituals immersions de fins a 20 minuts. La immersi\xc3\xb3 m\xc3\xa9s llarga observada fou de 36 minuts. El rorqual s'alimenta envestint grups de krill, agafant els animals i una gran quantitat d'aigua a la boca. Aleshores, l'aigua \xc3\xa9s expulsada per les barbes mitjan\xc3\xa7ant pressi\xc3\xb3 provinent de la butxaca ventral i la llengua. Una vegada ja no queda aigua a la boca, el krill restant no pot passar per entre les barbes i \xc3\xa9s empassat. El rorqual blau tamb\xc3\xa9 consumeix alguns peixos, crustacis i s\xc3\xadpies petits que agafa juntament amb el krill.\n_START_SECTION_\nCicle vital\n_START_PARAGRAPH_\nLa temporada d'aparellament comen\xc3\xa7a al la de la tardor i s'allarga fins a la fi de l'hivern. No se sap gaire sobre el comportament d'aparellament o els terrenys de cria. Les femelles solen tenir una cria una vegada cada dos o tres anys, a principis de l'hivern despr\xc3\xa9s d'un per\xc3\xadode de gestaci\xc3\xb3 d'entre deu i dotze mesos. La cria pesa unes 2,5 tones i mesura uns 7 m de llarg. Les cries beuen entre 380 i 750 litres de llet al dia. El deslletament es produeix quan l'animal ja t\xc3\xa9 uns sis mesos i mesura el doble de llarg. La maduresa sexual s'assoleix entre els vuit i els deu anys, quan els mascles ja mesuren 20 metres de llarg (o m\xc3\xa9s, a l'hemisferi sud). Les femelles s\xc3\xb3n encara m\xc3\xa9s grans i assoleixen la maduresa sexual vers els cinc anys, quan mesuren uns 21 metres de llarg._NEWLINE_Els cient\xc3\xadfics estimen que els rorquals blaus poden viure almenys 80 anys; tanmateix, com que els registres individuals no es remunten a l'\xc3\xa8poca de la ca\xc3\xa7a de balenes, no se sabr\xc3\xa0 amb certesa fins d'aqu\xc3\xad a molts anys. L'estudi m\xc3\xa9s llarg d'un mateix individu s'allarg\xc3\xa0 durant 34 anys al nord-est del Pac\xc3\xadfic. L'\xc3\xbanic depredador natural dels rorquals \xc3\xa9s l'orca. Els estudis indiquen que fins a un 25% dels rorquals blaus adults presenten cicatrius provocades per atacs d'orca. Es desconeix la taxa de mortalitat d'aquests atacs._NEWLINE_Les avarades de rorqual blau s\xc3\xb3n extremament rares i, a causa de l'estructura social de l'esp\xc3\xa8cie, no es coneix cap inst\xc3\xa0ncia d'avarada en massa. Tanmateix, quan es produeix una avarada pot despertar l'inter\xc3\xa8s del p\xc3\xbablic. El 1920, un rorqual blau s'avar\xc3\xa0 a prop de Bragar, a Lewis (H\xc3\xa8brides Exteriors, Esc\xc3\xb2cia). Uns baleners li havien disparat al cap, per\xc3\xb2 l'arp\xc3\xb3 no havia explotat. Com en altres animals, l'instint fonamental del rorqual era continuar respirant a qualsevol preu, encara que aix\xc3\xb2 impliqu\xc3\xa9s avarar-se per tal de no ofegar-se. Dos dels ossos del rorqual foren erigits al costat d'una carretera principal de Lewis i avui en dia encara s\xc3\xb3n una atracci\xc3\xb3 tur\xc3\xadstica.\n_START_SECTION_\nPoblaci\xc3\xb3 i distribuci\xc3\xb3 actuals\n_START_PARAGRAPH_\nDes que se'n prohib\xc3\xad la ca\xc3\xa7a, els estudis no han aconseguit determinar si la poblaci\xc3\xb3 global de rorquals blaus, que dep\xc3\xa8n de la conservaci\xc3\xb3, est\xc3\xa0 augmentant o estabilitzada. A l'Ant\xc3\xa0rtida, les millors estimacions indiquen un increment significatiu d'un 7,3% a l'any des de la fi de la ca\xc3\xa7a il\xc2\xb7legal sovi\xc3\xa8tica, per\xc3\xb2 les poblacions continuen a menys d'un 1% dels nivells originals. Tamb\xc3\xa9 s'ha suggerit que les poblacions d'Isl\xc3\xa0ndia i Calif\xc3\xb2rnia estan creixent, per\xc3\xb2 aquests augments no tenen significaci\xc3\xb3 estad\xc3\xadstica. El 2002 s'estim\xc3\xa0 que la poblaci\xc3\xb3 global total era d'entre 5.000 i 12.000 exemplars, tot i que hi ha un alt grau d'incertesa en les estimacions disponibles per moltes \xc3\xa0rees._NEWLINE_La Llista Vermella de la UICN ha classificat el rorqual blau com a \xc2\xabesp\xc3\xa8cie amena\xc3\xa7ada\xc2\xbb des que es comen\xc3\xa7\xc3\xa0 a publicar la llista. Als Estats Units, el National Marine Fisheries Service les considera com amena\xc3\xa7ades sota l'Endangered Species Act. La concentraci\xc3\xb3 m\xc3\xa9s elevada, amb uns 2.000 individus, \xc3\xa9s la poblaci\xc3\xb3 del nord-est del Pac\xc3\xadfic de rorqual blau septentrional (B. m. musculus), que s'est\xc3\xa9n des d'Alaska fins a Costa Rica, per\xc3\xb2 que passa gran part del temps a Calif\xc3\xb2rnia durant l'estiu. En rares ocasions, aquesta poblaci\xc3\xb3 visita el nord-oest del Pac\xc3\xadfic, entre Kamtxatka i l'extrem nord del Jap\xc3\xb3._NEWLINE_Al nord de l'Atl\xc3\xa0ntic es reconeixen dues poblacions de B. m. musculus. La primera es troba a prop de Groenl\xc3\xa0ndia, Terranova, Nova Esc\xc3\xb2cia i el golf de Sant Lloren\xc3\xa7. Es calcula que aquest grup compta amb uns 500 individus. Un segon grup m\xc3\xa9s oriental \xc3\xa9s albirat des de les A\xc3\xa7ores a la primavera i Isl\xc3\xa0ndia al juliol i l'agost; se suposa que els rorquals segueixen la dorsal mesoatl\xc3\xa0ntica entre les dues illes volc\xc3\xa0niques. M\xc3\xa9s enll\xc3\xa0 d'Isl\xc3\xa0ndia, s'han observat rorquals blaus tan al nord com Spitsbergen i Jan Mayen, per\xc3\xb2 s\xc3\xb3n rars. Els cient\xc3\xadfics desconeixen on passen l'hivern aquests rorquals. La poblaci\xc3\xb3 total de l'Atl\xc3\xa0ntic nord \xc3\xa9s estimada en entre 600 i 1.500 exemplars._NEWLINE_A l'hemisferi sud sembla haver-hi dues subesp\xc3\xa8cies distintes, B. m. intermedia i el poc estudiat rorqual blau pigmeu, B. m. brevicauda, que viu en aig\xc3\xbces de l'oce\xc3\xa0 \xc3\x8dndic. Els estudis m\xc3\xa9s recents (mitjans del 1998) oferiren una estimaci\xc3\xb3 de 2.280 rorquals blaus a l'Ant\xc3\xa0rtic, de les quals menys d'un 1% s\xc3\xb3n probablement rorquals blaus pigmeus. Les estimacions d'un estudi del 1996 indicaren que hi havia 424 rorquals blaus pigmeus en nom\xc3\xa9s una petita \xc3\xa0rea al sud de Madagascar, de manera que \xc3\xa9s probable que la poblaci\xc3\xb3 total de l'oce\xc3\xa0 \xc3\x8dndic sigui de milers d'exemplars. Si aix\xc3\xb2 fos cert, els nombres globals serien molt m\xc3\xa9s elevats del que prediuen les estimacions._NEWLINE_Una quarta subesp\xc3\xa8cie, B. m. indica, fou identificada per Blyth el 1859 al nord de l'oce\xc3\xa0 \xc3\x8dndic, per\xc3\xb2 les dificultats a l'hora d'identificar car\xc3\xa0cters distintius d'aquesta subesp\xc3\xa8cie feren que fos utilitzada com a sin\xc3\xb2nim de B. m. brevicauda, el rorqual blau pigmeu. Els registres de captures sovi\xc3\xa8tiques semblen indicar que la mida de les femelles adultes \xc3\xa9s m\xc3\xa9s propera a la del rorqual blau pigmeu que la de B. m.\xc2\xa0musculus, tot i que les poblacions de B. m. indica i B. m. brevicauda semblen distintes i les seves respectives temporades d'aparellament tenen gaireb\xc3\xa9 sis mesos de difer\xc3\xa8ncia._NEWLINE_Els patrons migratoris d'aquestes subesp\xc3\xa8cies no s\xc3\xb3n ben coneguts. Per exemple, s'han observat rorquals blaus pigmeus al nord de l'oce\xc3\xa0 \xc3\x8dndic (Oman, Maldives, Sri Lanka), on podrien formar una poblaci\xc3\xb3 resident distinta. A m\xc3\xa9s, la poblaci\xc3\xb3 de rorquals blaus que viu davant de Xile i el Per\xc3\xba tamb\xc3\xa9 podria representar una poblaci\xc3\xb3 diferent. Alguns rorquals blaus ant\xc3\xa0rtics s'acosten a la costa oriental de l'Atl\xc3\xa0ntic sud durant l'hivern i a vegades se senten les seves vocalitzacions davant del Per\xc3\xba, Austr\xc3\xa0lia Occidental i el nord de l'oce\xc3\xa0 \xc3\x8dndic. A Xile, el Centre de Conservaci\xc3\xb3 dels Cetacis, amb el suport de l'Armada de Xile, est\xc3\xa0 duent a terme una investigaci\xc3\xb3 exhaustiva i tasques de conservaci\xc3\xb3 en un agregat d'alimentaci\xc3\xb3 de l'esp\xc3\xa8cie descobert recentment davant la costa de l'illa Chilo\xc3\xa9, en una \xc3\xa0rea anomenada \xc2\xabGolfo del Corcovado\xc2\xbb, on s'observaren 326 rorquals blaus a l'estiu del 2007._NEWLINE_Els esfor\xc3\xa7os per calcular la poblaci\xc3\xb3 de rorquals blaus de manera m\xc3\xa9s precisa compten amb el suport dels mast\xc3\xb2legs marins de la Universitat Duke, que mant\xc3\xa9 l'OBIS-SEAMAP (Ocean Biogeographic Information System\xe2\x80\x94Spatial Ecological Analysis of Megavertebrate Populations, 'Sistema d'Informaci\xc3\xb3 Biogeogr\xc3\xa0fica dels Oceans\xe2\x80\x94An\xc3\xa0lisi Ecol\xc3\xb2gica Espacial de Poblacions de Megavertebrats'), una col\xc2\xb7lecci\xc3\xb3 de dades d'observacions de mam\xc3\xadfers marins amb unes 130 fonts.\n_START_SECTION_\nAltres amenaces\n_START_PARAGRAPH_\nA causa de la seva enorme mida, pot\xc3\xa8ncia i velocitat, els rorquals blaus adults pr\xc3\xa0cticament no tenen depredadors naturals. Tanmateix, hi ha un cas documentat a la revista National Geographic d'un rorqual blau atacat per orques. Tot i que les orques no foren capaces de matar-lo, el rorqual blau pat\xc3\xad ferides molt greus i probablement mor\xc3\xad poc despr\xc3\xa9s de l'atac. _NEWLINE_Els rorquals blaus poden patir ferides, de vegades mortals, en col\xc2\xb7lidir amb vaixells oce\xc3\xa0nics o si queden atrapades o enganxades amb material de pesca. La creixent quantitat de soroll oce\xc3\xa0nic, incloent-hi el sonar, ofega les vocalitzacions dels rorquals, cosa que en dificulta la comunicaci\xc3\xb3. Les amenaces d'origen hum\xc3\xa0 a la recuperaci\xc3\xb3 potencial de les poblacions de rorquals blaus tamb\xc3\xa9 inclouen l'acumulaci\xc3\xb3 de bifenil policlorat (PCB) al cos dels rorquals._NEWLINE_A mesura que l'escalfament global fa que les glaceres i el permafrost es desfacin r\xc3\xa0pidament i permet que flueixin grans quantitats d'aigua dol\xc3\xa7a als oceans, existeix la preocupaci\xc3\xb3 que, si la quantitat d'aigua dol\xc3\xa7a als oceans assoleix un punt cr\xc3\xadtic, es produir\xc3\xa0 una pertorbaci\xc3\xb3 de la circulaci\xc3\xb3 termohalina. Tenint en compte que els patrons migratoris del rorqual blau es basen en la temperatura dels oceans, una pertorbaci\xc3\xb3 d'aquesta circulaci\xc3\xb3, que mou aig\xc3\xbces c\xc3\xa0lides i fredes arreu del m\xc3\xb3n, tindria probablement un impacte sobre les seves migracions. Els rorquals blaus estiuegen a les altituds altes i fredes, on s'alimenten en aig\xc3\xbces riques en krill i passen l'hivern a les altituds baixes, m\xc3\xa9s c\xc3\xa0lides, on s'aparellen i donen a llum._NEWLINE_El canvi en les temperatures dels oceans tamb\xc3\xa9 afectaria les fonts aliment\xc3\xa0ries dels rorquals blaus. L'escalfament i la caiguda dels nivells de salinitat provocarien un canvi important en la situaci\xc3\xb3 i l'abund\xc3\xa0ncia del krill.\n_START_SECTION_\nMuseus\n_START_PARAGRAPH_\nEl Museu d'Hist\xc3\xb2ria Natural de Londres cont\xc3\xa9 un c\xc3\xa8lebre esquelet muntat i una r\xc3\xa8plica a mida real de rorqual blau. Ambd\xc3\xb3s foren el primer esp\xc3\xa8cimen d'aquest tipus al m\xc3\xb3n per\xc3\xb2 des d'aleshores han estat replicats a la Universitat de Calif\xc3\xb2rnia a Santa Cruz. Igualment, el Museu Americ\xc3\xa0 d'Hist\xc3\xb2ria Natural de Nova York t\xc3\xa9 un model a mida real a la Sala de la Vida Oce\xc3\xa0nica de la Fam\xc3\xadlia Milstein._NEWLINE_L'Aqu\xc3\xa0rium del Pac\xc3\xadfic de Long Beach (Calif\xc3\xb2rnia) t\xc3\xa9 una r\xc3\xa8plica a mida real d'una mare de rorqual blau amb la seva cria, suspesos del sostre de la seva sala principal.\n_START_SECTION_\nObservaci\xc3\xb3 de balenes\n_START_PARAGRAPH_\nEs poden albirar rorquals blaus en creuers d'observaci\xc3\xb3 de balenes al golf de Maine i s\xc3\xb3n l'atracci\xc3\xb3 principal a la vora nord del golf de Sant Lloren\xc3\xa7 i l'estuari del Sant Lloren\xc3\xa7."